ועדת העבודה, הרווחה והבריאות, כנסת 20, פרוטוקול מספר 538, 2017-06-20 09:00

אלי אלאלוף: אנחנו היום ה-20.6.2017, כ"ו בסיון התשע"ז, שעה 09:03.

אלי אלאלוף: אנחנו מדברים על הצעת חוק קליטת חיילים משוחררים (תיקון מס' 18), התשע"ז-2017, מ/1122, הצעה שהגיעה אלינו בזכות חברי הכנסת: יוגב, עמאר, יוליה מלינובסקי ועוד חברים רבים.

אלי אלאלוף: אנחנו מברכים את כולם על זה.

אלי אלאלוף: בעקבות זה אנחנו ביקשנו לעשות רביזיה.

אלי אלאלוף: את יכולה להגדיר את הרביזיה, היועצת המשפטית שלנו?

<ענת מימון: חבר הכנסת, יושב-ראש הוועדה, הגיש בקשה לדיון מחדש בהצעת החוק לפי סעיף 115 לתקנון.

<ענת מימון: צריך להצביע עכשיו על הבקשה לדיון מחדש.

<ענת מימון: אם היא תתקבל, אנחנו נפתח את הדיון.

אלי אלאלוף: מי בעד לעשות דיון מחדש, מי נגד?

אלי אלאלוף: בעד – פה אחד

אלי אלאלוף: נמנעים – אין

אלי אלאלוף: אז יש אישור לעשות, תודה.

<ענת מימון: כן.

<ענת מימון: אני אציג את השינויים.

<ענת מימון: יש שני עניינים שהוועדה השאירה על שולחנה פתוחים בתום הדיון הקודם, ובנוסף, מאז היו כמה שינויים של נוסח שחשוב לי להציג בפני הוועדה.

<ענת מימון: הנוסח בפניכם.

<ענת מימון: אני פשוט אעבור ממש בקצרה רק על הדברים המהותיים.

<ענת מימון: קודם כל, כמו שאתם רואים בעמוד הראשון, עשינו שינוי בין שירות אזרחי לשירות לאומי-אזרחי, כל מה שהתחייב.

<ענת מימון: עברנו על חוק שירות אזרחי ותיקנו בהתאם את כל מה שמתחייב בעקבות זה.

<ענת מימון: התיקון הבא בעמוד 3, תיקון סעיף 7, סעיף 3 להצעת החוק.

<ענת מימון: לגבי הנושא של דמי קיום והתשלום לחיילים לפי סעיף 7 הייתה הוראה שההוראות ייקבעו בתקנון הקרן, אבל מכיוון שסעיף 7 לחוק כבר כולל הוראה בסעיף קטן (ד) שמדברת על אפשרות לכלול כללים על ידי השר בהסכמת הוועדה, אז אין צורך יותר בסעיף הזה, בסיפא, ולכן הורדנו את זה מהנוסח.

<ענת מימון: דבר נוסף שחשוב להבהיר, היום הנהלת הקרן, המינוי של נציג האוצר נמצא עדיין בתהליך, לפי מה שהבנתי, כלומר, נציג האוצר עוד לא יושב בהנהלה, וביקשנו את ההסכמה שלו לכללים שלנו.

<ענת מימון: חשוב שהוועדה תדע שזה עניין שנמצא - -

אלי אלאלוף: אז אל"ף, אנחנו מבקשים מהאוצר לזרז את המינוי.

<ליאור בראון: זה בתהליך מתקדם.

אלי אלאלוף: לאוצר יש מועדים, או רק תהליכים?

אלי אלאלוף: תעשו את זה.

עודד פורר: מה מונע מכם למנות?

<ליאור בראון: זה עובר לרשות החברות.

<ליאור בראון: זה בטיפול מתקדם.

עודד פורר: רשות החברות, לדעתי, הממונה עליה הוא שר האוצר.

אלי אלאלוף: כן, הממונה עליה במתח.

<ליאור בראון: בסדר גמור.

<חמדה מרק: חשוב לומר, זה יותר משנה.

אלי אלאלוף: לא, אבל זה באמת.

אלי אלאלוף: אני מבקש לקבל הודעה.

עודד פורר: זה מינוי של עובד מדינה.

אלי אלאלוף: את בשם האוצר היום?

<ליאור בראון: כן.

אלי אלאלוף: כיושב-ראש הוועדה אני מבקש לקבל הודעה בכתב תוך שבועיים שהתמנה נציג האוצר בקרן.

<ליאור בראון: זה לא בסמכותי למנות, אבל אני אטפל בזה.

אלי אלאלוף: אז תעבירי את זה הלאה.

<בת חן הורוביץ: אני רוצה להזכיר שהוועדה ביקשה שזה לא יהיה בתקנון, כדי לזרז - -

<רוני מאיר: תהליכי מינוי כאלה - - אמנם שר האוצר הוא השר הממונה על רשות החברות הממשלתיות, אבל הגוף ברשות החברות הממשלתיות שבודק מינויים הוא גוף עצמאי שלוחות הזמנים שלא לא נקבעים על ידי שר האוצר.

<רוני מאיר: הדברים האלה הועברו על ידי - -

אלי אלאלוף: תרשה לנו להגיד לך שאנחנו מבינים את זה.

<רוני מאיר: אני אומר, אנחנו לא יכולים תוך שבועיים.

<רוני מאיר: בהקדם האפשרי - -

עודד פורר: אבל שנה.

עודד פורר: בואו, אתם - -

<רוני מאיר: הדיון הזה הועבר, הוא נמצא עכשיו בבדיקה של ועדה.

<רוני מאיר: הוועדה מתכנסת.

<רוני מאיר: אנחנו יכולים לעדכן את הוועדה מתי הישיבה הקרובה של הוועדה.

אלי אלאלוף: תאמין לי, כל זה לא מסביר שזה לא נותן לקרן לתפקד כמו - -

עודד פורר: אדוני, אני אגיד לך יותר מזה - אם לוקח לרשות החברות - -

<רוני מאיר: אדוני, אין לנו בעיה - -

עודד פורר: אם לוקח לרשות החברות שנה למנות עובד מדינה, לא שעכשיו הביאו לה מישהו מבחוץ שהם לא יודעים, תאמין לי, צריך לסגור את רשות החברות, לא יכול להיות דבר כזה.

<רוני מאיר: אדוני, לא אמרתי שייקח לרשות החברות שנה, אני אומר שברשות החברות יש ועדה שזה תפקידה לבדוק מינויים.

עודד פורר: ועדה על ועדה על ועדה.

עודד פורר: אדוני, אולי נזמן אותם לפה כדי שיתנו דין וחשבון.

<רוני מאיר: אדוני, אנחנו נעדכן.

<רוני מאיר: אנחנו נעשה את הבדיקה מתי ישיבת הוועדה הקרובה ואנחנו נעדכן.

<רוני מאיר: נעביר את המסר של מה שאדוני אמר גם לוועדה, ונבקש לעשות את זה בהקדם האפשרי.

<רוני מאיר: אנחנו נעדכן אתכם בהקדם.

אלי אלאלוף: בכל מקרה, אני מבקש שתוך שבועיים תגידו לנו מה המצב.

עודד פורר: אני מציע, אדוני, אתה לא חייב לקבל את הצעתי, שתזמין אותם לפה.

עודד פורר: יש שורה שלמה של משרדים שתקועים בגלל המינויים האלה של עובדי מדינה.

עודד פורר: אני אפילו לא מדבר על מינויים עכשיו שצריך למנות מישהו מבחוץ, ואז אומרים, תשמע - - בתוך עובדי המדינה.

עודד פורר: שורה ארוכה בתוך משרדי הממשלה, העסק הזה תקוע.

אלי אלאלוף: אני מציע שלפני שנקיים דיון, נעשה שיעורי בית, לראות כמה גופים כאלה צפויים להיות.

אלי אלאלוף: אם המינוי, כמו שציינת, במיוחד של עובדי ציבור, הם עובדי מדינה, אין שום סיבה שזה יתעכב בצורה כזאת.

אלי אלאלוף: נעשה את העבודה הזאת.

אלי אלאלוף: אם נמצא לנכון, באמת נתכנס.

<ענת מימון: נמשיך הלאה.

<ענת מימון: פסקה 4.

<ענת מימון: פה זה הנושא של העברת העודפים לקרן לסיוע נוסף שהוועדה הבינה במהלך הדיונים שלעיתים יש עיכוב בהעברת העודפים, ולכן זה מקשה על הניצול של הכספים שמועברים לקראת סוף השנה.

<ענת מימון: הוועדה ביקשה שהדברים ייעשו בהקדם האפשרי.

אלי אלאלוף: תראו, אנחנו עשינו התייעצות מעמיקה עם האוצר, עד שר האוצר.

אלי אלאלוף: שר האוצר שבאופן ספונטני רצה את זה, לצערי הוא נאלץ, לאחר שקיבל את ההסברים, לבקש שזה יהיה צמוד לפרוטוקול, ההודעה של האוצר שיעשו הכל כדי להעביר את העודפים בהקדם האפשרי אבל לא בחקיקה.

אלי אלאלוף: זה מה שאני מודיע.

אלי אלאלוף: אנחנו נצרף את המכתב שקיבלנו מהאוצר בנדון, ונבקש מנציג האוצר, כל עוד אני פה, אם תרגישו שאחרי מחצית השנה אתם לא רואים שהכסף הועבר, אני מבקש לדווח לוועדה שתתערב.

<ליאור בראון: בסדר גמור.

אלי אלאלוף: אז הנה המכתב שתעבירו אחר כך לפרוטוקול.

<ענת מימון: נצרף אותו.

<ענת מימון: בסדר.

<ענת מימון: בעמוד 4, תיקון סעיף 7א, פה זה מונח ששינינו.

<ענת מימון: זה לא יהיה "השר הממונה על ענייני השירות הלאומי-אזרחי", אלא "השר הממונה לענייני שירות אזרחי".

<ענת מימון: בהמשך, עמוד 5, מדובר על סעיף שקובע שיורשיו של חייב יוכלו לקבל את יתרת הפיקדון שנשארה.

<ענת מימון: בגלל שעשינו תיקון בסעיף 10א ושם הכנסנו את ההוראה שקובעת שאם חייל נפטר אפשר יהיה לקבל את מלוא הפיקדון, אז אנחנו נמחק את המילה "יתרת" מהסעיף הזה.

<ענת מימון: אתם רואים את זה בנוסח, בסעיף קטן (ג).

<ענת מימון: אני עוברת לעמוד 6.

<ענת מימון: פה זה הסעיף השני שהוועדה ביקשה לדון בזה פעם נוספת, הנושא של מענק ופיקדון בעקבות פציעה ופטירה.

<ענת מימון: אני אסביר.

<ענת מימון: כרגע הנוסח שבפניכם, מה שהוועדה הצביעה עליו, קובע שאם חייל שירת כלוחם או תומך לחימה והוא נפצע תוך כדי אימון או פעילות מבצעית ובעקבות הפציעה הזאת הוא שוחרר מהשירות או הועבר לתפקיד שהוא לוחם או תומך לחימה, אז במצב כזה הוא יקבל את הפיקדון בתום השירות שלו.

<ענת מימון: או כשהוא שוחרר מחמת הפציעה, או בתום השירות שהוא סיים בתפקיד האחר, הוא יקבל את מלוא הפיקדון כאילו הוא היה לוחם.

<ענת מימון: בנוסף, יש סעיף שמדבר על חייל שנפטר במהלך השירות ועכב השירות.

<ענת מימון: שם מדובר על זה שכל חייל, לא רק אם הוא לוחם או תומך לחימה, אם הוא נפטר במהלך השירות שלו, היורשים שלו יהיו זכאים לקבל את כל הפיקדון כאילו הוא סיים את השירות הסדיר שלו במלואו.

<ענת מימון: עכשיו הוועדה, לגבי הנושא של חייל שנפצע, ביקשה לבחון החלה על כלל החיילים, לא רק על לוחמים ותומכי לחימה, כי הוועדה סברה שאין הצדקה להבחין בין חייל רגיל לבין חייל שהוא לוחם ותומך לחימה.

<ענת מימון: ובכל מצב שחייל נפצע - צריך להדגיש אם זה יהיה במהלך פעילות מבצעית או כל פציעה במהלך השירות - הוא יהיה זכאי למלוא הפיקדון שלו.

<ענת מימון: זה נושא נוסף שנמצא כרגע על שולחן הוועדה.

אלי אלאלוף: צה"ל רוצה להביע עמדה בנדון?

<ענבל קפלן: באמת חשוב לי להבהיר לגבי חיילים.

<ענבל קפלן: צריך להבין שמדובר בכ-5,000 חיילים שמשתחררים מהצבא בטרם עת.

<ענבל קפלן: הטרם עת הזה יכול להיות רפרטואר של סיבות.

<ענבל קפלן: זה יכול להיות מחלה, זה יכול להיות פציעה, זה יכול להיות שהוא הלך לשחק כדורגל ונפצע, זה יכול להיות המון המון דברים.

<ענבל קפלן: סך הכל מדובר ב-5,000 בשנה, שזו כמות מכובדת.

<ענבל קפלן: עכשיו, אם אנחנו באמת נחיל את מה שביקשה הוועדה לבחון על כלל המשוחררים טרם עת, למעשה אנחנו בכך מבטלים את התכלית שבמענק הזה.

<ענבל קפלן: הרי מה אנחנו ביקשנו להביא או לציין במענק הזה לחיילים משוחררים?

<ענבל קפלן: אנחנו בעצם רוצים להביא איזה שהוא תמרוץ חיובי לכל מי שכן מצליח, מתאמץ ובעצם מסיים שירות מלא תקין.

<ענבל קפלן: אנחנו היום מתמודדים עם קשיים מאוד מאוד גדולים של הרבה חיילים.

<ענבל קפלן: קשה לי להגיד את זה כי אני קצינת נפגעים בבסיס שלי ומבחינתי כל אחד שנפצע או חלה זה עולם ומלואו, אבל עם זאת אנחנו נתקלים בהמון המון חיילים שמתחלים, או יוצרים כל מיני סיטואציות כדי להיפטר מהשירות לפני הזמן, אל מול החברים שלהם שבעצם נותנים שירות מלא ותקין ומתאמצים.

<ענבל קפלן: כל הרעיון של התמרוץ הזה מתבטל.

<ענבל קפלן: Once אתם נותנים את זה לכולם, מה עשיתי בזה, מה התכלית שלו למעשה?

עודד פורר: לא, אבל בחוק נקבע שהכוונה היא רק שנפצע במהלך שירותו.

עודד פורר: זה מה שקובע החוק.

<ענבל קפלן: אנחנו באנו ואמרנו, אוקי, מה שבעצם מופיע גם בחוק והיום הוא משולם זה מי שנפצע תוך כדי אימון או פעילות מבצעית.

<ענבל קפלן: אנחנו רואים פה זיקה ישירה.

<ענבל קפלן: אנחנו באים ואומרים, אוקי, את החיילים האלה שבעל כורחם - אנחנו שלחנו אותם לאיזו שהיא משימה - ונפצעו, אנחנו רוצים - -

<ענת מימון: זה רק לוחם או תומך לחימה, כלומר, חייל רגיל שנפצע באימון, אם יש סיטואציה כזאת בכלל, הוא כן מקבל.

<ענבל קפלן: אם הוא מבצעי, הוא כן מקבל.

אלי אלאלוף: כל חייל אם הוא נפצע.

עודד פורר: לפי הנוסח שמופיע פה, כל חייל אם הוא נפצע במהלך אימון או פעילות מבצעית - מקבל.

אלי אלאלוף: גם אם הוא לא לוחם ולא תומך לחימה.

אלי אלאלוף: תשימו לב.

אלי אלאלוף: אני אומר, כל חייל שנפצע, או לא עלינו נפטר בגלל פעילות מבצעית תוך כדי אימון, או כפי שאתם מגדירים פעולה מבצעית, כל חייל זכאי לקבל את מלוא - - נכון?

<ענבל קפלן: זה נכון.

אלי אלאלוף: לא רק החיילים המוגדרים - -

<ענת מימון: היום הנוסח הוא רק לוחם.

<חמדה מרק: יש 3 סוגים: לוחם, תומך ואחר.

<חמדה מרק: פה כתוב לוחם ותומך.

<חמדה מרק: נגיד אם דובר צה"ל מצטרף לאימון או למשהו ונפצע תוך כדי - -

אלי אלאלוף: זה לא מקובל.

אלי אלאלוף: כל מי שנפצע בפעילות מבצעית כלשהי - -

עודד פורר: אם הוא השתתף בפעילות המבצעית, לא משנה אם הוא עכשיו חייל מתנדב בעל צרכים מיוחדים.

אלי אלאלוף: אז אני מבקש.

עודד פורר: אני חייב לומר לכם, תראו, בפעילות בלבנון, כשנהרג תת אלוף ארז גרשטיין, נהרג איתו גם איש קול ישראל שהיה במסגרת הפעילות שלו כדובר צה"ל, לא כמישהו - -

אלי אלאלוף: אז לא מגיע לו לפי המצב הנוכחי.

עודד פורר: אילן רועה.

<דרור גרנית: אני מבין את הכיוון.

<דרור גרנית: אני חושב שאולי פשוט נוריד את המילים "כלוחם או תומך לחימה" רק בסיפא של הרישא, זאת אומרת, רק בסיפא של סעיף (ב), ואז מה שיקרה זה שהפעילות המבצעית או האימון נשארים.

<דרור גרנית: זאת אומרת, מה שעושה הסעיף הזה בסופו של דבר, הוא מייצר - -

אלי אלאלוף: אל תשחק עם הניסוח.

אלי אלאלוף: מה הכוונה?

<דרור גרנית: הרציונל של הסעיף הזה שהוא מייצר סוג של פיקציה.

<דרור גרנית: מה הפיקציה המשפטית שהוא מייצר?

<דרור גרנית: הוא אומר, חייל נפצע ושוחרר מהשירות, נגיד, אחרי שנה וחצי במקום אחרי 32 חודשים.

<דרור גרנית: הפיקציה היא: למרות שהוא שירת רק שנה וחצי בגלל שהוא שוחרר בעקבות הפציעה, אנחנו, באופן פיקטיבי, מכוח החוק, נותנים לו כאילו הוא שירת את מלוא 32 החודשים.

<דרור גרנית: המטרה היא לא להיטיב עימו ביחס למה שהוא היה במקור, אלא להעמיד אותו איפה שהוא היה במקור.

<דרור גרנית: המשמעות הייתה שאם הוא היה תומך לחימה, הוא מקבל כתומך לחימה; אם הוא היה לוחם, הוא מקבל כלוחם, למרות שהוא באופן הפיקטיבי - -

עודד פורר: סכום הפיקדון הוא מקבל לפי המעמד שלו, בלי שום קשר.

<דרור גרנית: בדיוק.

עודד פורר: כאילו הוא השתחרר כחוק.

<דרור גרנית: בדיוק.

עודד פורר: כאילו הוא השלים את השירות.

<דרור גרנית: מוסכם.

<דרור גרנית: זאת אומרת, הג'ובניק - לצורך הדיון החייל העורפי - אל"ף, מלכתחילה הוא לא היה אמור באופן עקרוני, זה לא הסטנדרט שלו להיות באימון או בפעילות מבצעית, אבל אם בדוגמה שניתנה פה של חייל מדובר צה"ל שחלילה נפגע, הוא לא יקבל כלוחם או כתומך לחימה, אלא אנחנו נשלים לו באותו אופן, עם אותו רציונל.

עודד פורר: זה ברור.

<בת חן הורוביץ: דרור, העמדה שלך נשמעת הגיונית על פניה, אבל צריך לבדוק אותה עם צה"ל.

<דרור גרנית: אני אומר שזו רק שאלה של נוסח.

<דרור גרנית: כלומר, אם מוסכם - -

אלי אלאלוף: זה לא נוסח, זה מהות.

אלי אלאלוף: בוא תסביר מהותית.

<דרור גרנית: מה שאני רוצה להגיד, ואני חושב שכולנו מסכימים - - ושוב ניקח את הדוגמה של החייל מדובר צה"ל שמגיע לאימון כדי לסקר את האימון וחלילה נפגע במהלכו ומשוחרר בעקבות זה.

<דרור גרנית: הוא לא יקבל כמו לוחם, הוא יקבל - -

עודד פורר: הוא כמו דובר צה"ל שהשלים את שירותו.

<דרור גרנית: גם לא תוחל הפיקציה של השלמת השירות, אבל כמעמדו - -

עודד פורר: זה מה שנותן הסעיף הזה.

עודד פורר: הסעיף הזה, כל מה שהוא נותן הוא השלמת שירות, ואז את הזכויות שלך אתה מקבל כמעמדך בהתאם למעמדך - אם אתה קצין, אתה קצין; אם אתה חייל, אתה חייל.

<דרור גרנית: אז עכשיו אנחנו צריכים לחשוב איך מנסחים את זה במדויק.

<ענת מימון: אני אנסח את זה.

<בת חן הורוביץ: ההצעה שדרור, נציג משרד המשפטים, מציע נשמעת לי הגיונית, אבל זה נושא שאושר בצה"ל ברמות הכי גבוהות.

<בת חן הורוביץ: זה אושר אצל סגן הרמטכ"ל, לדעתי, לכן כדאי שנציגות צה"ל יבדקו את זה אצלן בבית.

<בת חן הורוביץ: זה אחד.

<בת חן הורוביץ: דבר נוסף שאני רוצה להגיד, עדכנו אותי עכשיו ממש מלשכת השר שאנחנו שומרים לעצמנו את הזכות לחזור בעתיד ולבדוק את ההצעה של הוועדה לעניין החלה על כלל הפצועים, אולי, ככל שנמצע לנכון, ואם כן, נעשה זאת בהצעת חוק ממשלתית.

אלי אלאלוף: אנחנו תמיד פתוחים להצעות חדשות שמחזקות את האזרח הפשוט.

<בת חן הורוביץ: כרגע אנחנו רוצים להעביר את החוק, לכן אנחנו מצטרפים לעמדת צה"ל, אבל בעתיד אנחנו שומרים לעצמנו את הזכות כאמור.

אלי אלאלוף: תרשמי את זה בפרוטוקול עם שני קווים אדומים.

אלי אלאלוף: עוד משהו, חברים?

<יואב ארבל: אנחנו בסעיף קטן (ב) לא נמצאים.

<יואב ארבל: מדובר על פציעה כתוצאה מאימון, פעילות מבצעית.

<יואב ארבל: זה לא קשור אלינו סעיף קטן (ב).

<יואב ארבל: בסעיף קטן (א), שמדובר בו על פטירה, גם החילו את זה על מתנדבים שלנו.

<יואב ארבל: יש כאן תוספת שאני לא יודע - -

<ענת מימון: אני אציג את זה.

<יואב ארבל: עוד לא הצגת.

<יואב ארבל: זה עקב השירות.

<ענת מימון: אני אסכם מה הוחלט?

אלי אלאלוף: כן.

<ענת מימון: כרגע מה שהוועדה בעצם רוצה לעשות, היא קובעת שמי ששוחרר מחמת פציעה שקרתה במהלך פעילות מבצעית או אימון, לא משנה איזה סוג ובאיזו בקטגוריה של איזה חייל הוא, הוא יקבל את מלוא הזכויות, את הפיקדון לפי החוק הזה.

<ענת מימון: זה רק במצב שהוא שוחרר.

<ענת מימון: אם הוא עבר תפקיד זה לא רלוונטי, כי ממילא הוא ממשיך לצבור את הזכויות שלו לפיקדון בתפקיד שהוא נמצא, שמן הסתם הוא גם היה בו.

<ענת מימון: זה רלוונטי רק ללוחם או לתומך לחימה.

<ענת מימון: נשאיר את זה לגביהם.

<ענת מימון: עניין נוסף בסעיף קטן (א) לגבי חייל שנפטר.

<ענת מימון: אנחנו דיברנו על חייל שנפטר במהלך השירות הסדיר ועקב השירות הסדיר.

<ענת מימון: האוצר ביקשו להוסיף עקב השירות.

<ענת מימון: חשוב לי להדגיש שעקב השירות - - בחוק משפחות חיילים שנספו יש חזקות שאומרות שאם חייל במהלך השירות שלו נפטר, גם אם זה בתאונה או במחלה, זה גם נחשב עקב השירות, ולכן חשוב גם פה להחיל את החזקות האלו, כלומר, שזה לא יהיה עקב השירות בלי חזקות, אלא - -

אלי אלאלוף: החוק דווקא מפרש את זה אחרת.

אלי אלאלוף: הוא אומר, אם זה עקב השירות, צריך להוכיח.

<ענת מימון: לא, לכן יש חזקה שאומרת שאם זה קרה במהלך השירות זה נחשב עקב השירות.

<ענת מימון: זה מה שאנחנו רוצים להחיל פה.

אלי אלאלוף: זה יותר טוב.

<יואב ארבל: רק לגבי הנקודה הזאת של עקב השירות.

<יואב ארבל: זו תוספת שלא הייתה, זו תוספת שעכשיו רוצים להוסיף.

<יואב ארבל: אנחנו קצת חוששים מהתוספת הזאת, זה יוביל אותנו להרבה שאלות של מתנדבת בדירת שירות, כל מיני שאלות - האם זה עקב השירות.

<יואב ארבל: יש כל מיני חזקות לגבי הצבא, אבל לגבי המתנדבים, מדובר במספר מתנדבים מועט בשנה, ברוך השם.

<יואב ארבל: אנחנו חושבים שלא נכון להוסיף את התוספת הזאת, היא עלולה להכניס לפרשנויות וסיבוכים מיותרים.

אלי אלאלוף: מה אומר האוצר אם נוריד את זה?

<ליאור בראון: הנוסח שקיים פה בחוק שאנחנו כרגע דנים בו הוא זהה לנוסח בחוק משפחות חיילים שנספו במערכת.

<ליאור בראון: לא רצינו לייצר כאן מצב שהוא שונה חוקית מאיך שקיים בחוק ההוא, ועל כן לקחנו את הנוסח כפי שהוא.

<ליאור בראון: כפי שהדין חל בחוק משפחות ולפי זה נותנים את התגמולים והזכאות לחיילים שנספו במערכה, אותה הלוגיקה בדיוק תחול גם כאן.

<ליאור בראון: אנחנו נצמדים לחוק משפחות.

<ליאור בראון: אני לא חושבת שמהותית גם נכון לייצר פה משהו שהוא שונה.

אלי אלאלוף: אם כי זה דורש איזו הוכחה נוספת.

אלי אלאלוף: עם המילה הזאת "עקב השירות" זה מחייב - -

<ענת מימון: פגיעה בשירותים.

<ליאור בראון: אנחנו רק דבקים במצב החוקי הקיים.

אלי אלאלוף: לא תמיד יש.

אלי אלאלוף: אל"ף, בשירות הלאומי אין להם את היכולות שיש בצה"ל.

אלי אלאלוף: לשמחתי בצה"ל יש הכל.

<ליאור בראון: חוק משפחות חל על לא מעט - -

<רוני מאיר: זה לא נכון לעשות פה שני הסדרים שהם שונים בדבר הזה.

<רוני מאיר: המהות פה הוסברה בעניין של עקב השירות, שרוצים לעשות את הקשר בעקבות כל החזקות, כמו שאמרנו, שקבועות בחוק.

אלי אלאלוף: אתם תוכלו להוכיח שהמחלה נובעת מהשירות?

<ליאור בראון: זה בדיוק מה שמוסדר בחוק משפחות חיילים.

<רוני מאיר: זה מה שעושים.

<רוני מאיר: זה בדיוק מה שחוק חיילים מסדיר, כדי להבטיח שהפציעות האלו והפגיעות האלו הן רלוונטיות.

אלי אלאלוף: אתם יודעים כמה אתם מספקים עבודה לכל מיני נותני שירות למיניהם בתשלום?

אלי אלאלוף: זו תהיה מלחמה נוראית רק בגלל המילה הזאת.

אלי אלאלוף: יצטרכו ללכת לחפש רופאים, לחפש יועצים, חברות מוזרות שאנחנו לא אוהבים, שירותים מיותרים.

<ליאור בראון: אדוני, זה בדיוק המצב החוקי הקיים היום.

אלי אלאלוף: כן, אבל הוא רק מסבך את זה, אני חייב להגיד.

<ליאור בראון: ככל שתייצר פה הסדר אחר, שלצורך העניין יותר - -

<קריאה: זה הסדר ספציפי.

אלי אלאלוף: במקרה הספציפי זה.

<ליאור בראון: ככל שאתה מסדיר כאן הסדר אחר, יכולה להעלות דרישה גם בחוק משפחות חיילים לעשות הסדר אחר.

אלי אלאלוף: חבר'ה, אתם כובלים את הידיים שלנו כמחוקקים כל הזמן עם כל מיני קשרים, תקדימים, שיקולי רוחב וכו'.

אלי אלאלוף: אתם עוד מעט לא תצטרכו אותנו, תיקחו איזה מחשב שיעתיק לכם את ההגדרות.

אלי אלאלוף: אני לא בעד.

אלי אלאלוף: אני מצטער להגיד, אין צורך בעקב השירות.

<ענת מימון: אני רוצה רק להעיר שמשפטית ההסדרים בחוק משפחות חיילים הם הרבה יותר רחבים.

<ענת מימון: מדובר על זכויות ארוכות טווח שבאמת מצדיק שם המבחן הזה של עקב השירות.

<ענת מימון: במקרה שלנו אנחנו מדברים על הפיקדון.

<ענת מימון: זה משהו חד פעמי.

<ענת מימון: אני חושבת שכן אפשר לעשות הבחנה כזאת ולהגיד שהוועדה חושבת שבעניין הזה כל מי שנפטר במהלך השירות, גם אם זה לא עקב השירות, זה סביר וזה לא יוצר איזו שהיא - -

<ליאור בראון: ככל שמייצרים כאן הסדר אחר, שהוא מרחיב יותר, זה יכול לייצר השלכת רוחב.

<ענת מימון: זה לא, כי שם כתוב עקב השירות.

<ליאור בראון: נכון, אבל ככל שאת מייצרת כאן הסדר מרחיב, יכולה לבוא הדרישה, כפי שחדשות לבקרים כל שבוע עולות דרישות להרחבת חוק משפחות חיילים, לייצר התאמה.

<ליאור בראון: מיצרים פה איזה שהוא תקדים של הכרה בתנאים - -

אלי אלאלוף: אתם מסרבלים את המהלך.

<ענת מימון: לעניין פצועים כן עשינו הבחנה.

<ענת מימון: שם כל פצוע, גם מחלה, מקבל זכויות.

<ענת מימון: יש פה הסדר שונה שמצדיק הסדרים שונים.

<ענת מימון: אני לא חושבת שאנחנו יוצרים פה איזה שהוא חשש.

<רוני מאיר: היקף ההסדר והיקף ההטבות שניתנות מכוחו לא משפיע על המבחן שצריך להיבחן לגבי הזכאות להטבות מול ההסדר.

<רוני מאיר: זה שני דברים שונים בדבר הזה.

<רוני מאיר: זה שמדובר על הסדרים שונים - -

אלי אלאלוף: אני חייב להגיד לכם, מספיק להמציא בירוקרטיה ותהליכים מסרבלים.

אלי אלאלוף: אני מתנגד.

אלי אלאלוף: היות ולשמחתי או לצער

אלי אלאלוף: כם היום זה הכל יתקבל פה אחד - -

<ענת מימון: אז אנחנו נשאיר את זה אם הוא נפטר במהלך שירותו הסדיר.

<ענת מימון: דבר נוסף, אנחנו אומרים שהשירות הסדיר זה משהו שהוא חייב בו או התחייב.

אלי אלאלוף: תאמין לי, תצטרכו לשלם עוד כדי להגדיל את הצוותים.

<רוני מאיר: הצוותים האלה קיימים, אדוני, זה בדיוק מה שאמרנו.

<רוני מאיר: בסוף הבדיקות האלו נעשות בצבא.

אלי אלאלוף: אולי יצמצמו וישימו אותם במקומות יותר טובים.

<ענת מימון: עוד הערה קטנה.

<ענת מימון: בגלל שכרגע זה חל גם על משרת, אז אנחנו לא מדברים על התקופה לפי חוק שירות ביטחון, אלא על תקופת השירות שהוא חייב בה או שהוא התחייב בה, כדי שזה יחול גם על חיילים וגם על משרתים.

<ליאור בראון: כשאנחנו קיבלנו את הערכת העלות בזמנו, רק צה"ל העביר אותה.

<ליאור בראון: אם עכשיו יש פה את ההרחבה הזאת למהלך, ויש פה עכשיו הרבה נפטרים בלי הקשר הסיבתי של השירות הלאומי, יכול להיות שזה הופך להיות אירוע תקציבי, אני לא יודעת.

<יואב ארבל: ברוך השם, מדובר על מקרים ספורים בשנה.

<יואב ארבל: אין לי את פה המספרים, אבל מדובר על מקרים ספורים בשנה של בנות שנפטרות במהלך השירות.

<יואב ארבל: אין לי פה את המספרים במדויק.

אלי אלאלוף: זה רק אירוע תקציבי, זה לא אירוע - -

<ענת מימון: התיקונים הבאים זה בסעיף 19.

<ענת מימון: אני רק מזכירה, סעיף 19 זה הסעיף של הפיקדון שהוועדה החליטה שתהיה דחיפה אוטומטית של הפיקדון אחרי 5 שנים, ואם לא מאתרים את החייל במהלך חצי שנה, אז אחרי 5 וחצי שנים זה יעבור לקרן לסיוע נוסף.

<ענת מימון: עשינו פשוט שינויים, התאמנו את כל המועדים בסעיף כך שהחייל יוכל עד תום 10 שנים לבוא לקרן לסיוע נוסף ולדרוש את הכסף הזה אם זה לא עבר אליו.

<ענת מימון: זה השינויים שאתם רואים בעמוד 7, מה שמודגש.

<ענת מימון: במקום 4 שנים זה צריך להיות בתוך שנתיים וחצי, במקום 7 שנים, בתוך 5 וחצי שנים, ובעמוד 8, בסעיף קטן (ג1), הוא יוכל לבקש ארבע וחצי שנים לאחר שזה הועבר לקרן לסיוע נוסף את הכסף.

<ענת מימון: הדבר האחרון שאני רק רוצה להציג.

<ענת מימון: עשינו הוראת מעבר לעניין שירות אזרחי.

<ענת מימון: בגלל שחוק שירות אזרחי שחוקק פה בוועדה נכנס לתוקף רק ב-1 באפריל 2018, אז עשינו הוראה שקובעת שבתקופה הזאת, עד שהוא ייכנס לתוקף, הסמכויות שאנחנו נותנים פה יהיו נתונות לרשות לשירות לאומי- אזרחי, מה שקיים היום, ואני אקריא את ההוראה: עד יום ט"ז בניסן התשע"ח (1 באפריל 2018, יחולו הוראות אלה: (א) הסמכויות הנתונות למנהל הרשות לשירות אזרחי בהגדרה "חייל משוחרר בודד" ובסיף 19א(ח) לחוק העיקרי, כנוסחם בסעיפים 1(5) ו-11 לחוק זה, יהיו נתונות למנהל הרשות לשירות לאומי-אזרחי; (ב) חבר ההנהלה שימונה לפי סעיף 4(א)(8) לחוק העיקרי, כנוסחו בסעיף 2(1)(ה) לחוק זה, יהיה נציג הרשות לשירות לאומי-אזרחי.

<ענת מימון: (2) בסעיף קטן זה – "ההנהלה" – כהגדרתה סעיף 1 לחוק העיקרי; "הרשות לשירות אזרחי" – כהגדרתה בסעיף 1 לחוק העיקרי, כנוסחו סעיף 1(6) לחוק זה; "הרשות לשירות לאומי-אזרחי" – כמשמעותה בחוק שירות לאומי-אזרחי, התשע"ד-2014.

<ענת מימון: אפשר להצביע שוב על החוק עם כל השינויים שהוצגו.

אלי אלאלוף: יש לי רק שאלה לקרן.

אלי אלאלוף: לגבי האבחונים של החיילים לקראת הלימודים שלהם, זה דבר שלא כלול באופציות שלהם לניצול תקציבים שלכם, למה?

<חמדה מרק: לגבי הנושא הזה של אבחונים.

<חמדה מרק: בדרך כלל כל מי שהולך ללימודים אצלנו במסגרת המכינות אנחנו מאשרים לאותו יועץ בתוך המכינה.

<חמדה מרק: אם הוא מחליט שצריך ילד כזה או אחר ללכת לאבחון, אנחנו ממנים את זה.

אלי אלאלוף: זו לא החלטה אישית של החייל המשוחרר.

<חמדה מרק: עכשיו לגבי זה שחייל רוצה ללכת לאבחון כזה - לא אבחון מקצועי, כי אבחון מקצועי אנחנו נותנים להם לא במסגרת החוק אלא תקציב אחר - במסגרת הפיקדון - -

אלי אלאלוף: הפיקדון זה כסף שלו, זו לא חוכמה.

<חמדה מרק: נכון, זה כסף שלו, אבל הכנסת קבעה לי ואמרה, אם זו תהיה הכשרה מקצועית או לימודים.

<חמדה מרק: מה שעשיתי, כתבתי מכתב למשרד העבודה והרווחה, לאותו אחד שאחראי והוא הרגולטור לכל אותן ההכשרות המקצועיות.

<חמדה מרק: זה היה ממש לפני חודשיים.

<חמדה מרק: קיבלנו את התשובה לפני שבועיים.

<חמדה מרק: ביקשתי ממנו להכיר באבחון כזה שהוא רוצה ללכת, להוציא את זה מהפיקדון, כי זה כסף שלו, זה ראוי, זה חלק מהאפשרות ללימודים.

<חמדה מרק: מה שהוא ענה לי זה שמקובלת עליו הטענה שלי, שמבחינתו זה בסדר.

<חמדה מרק: עכשיו מה שביקשתי מהחשבות שלנו, שהיא זו שמטפלת מול הבנקים איך עושים את הפרוצדורה, להוציא את זה.

אלי אלאלוף: את יכולה להמשיך להרצות על הנושא, אבל זה לא הנושא שיעלה.

<חמדה מרק: זה יעבוד.

אלי אלאלוף: אני חוזר ואומר, חייל משוחרר שלא הולך להכשרה מקצועית וזקוק לאבחונים, למה שלא תממנו לו את זה?

אלי אלאלוף: מה הקשר למשרד העבודה?

אלי אלאלוף: הוא רוצה ללמוד בהרווארד.

אלי אלאלוף: מה הקשר למשרד העבודה?

אלי אלאלוף: אם הוא רוצה ללכת ללמוד באוניברסיטה וכדי להתמודד עם "הלחץ" שדורשת האוניברסיטה הוא זקוק לאבחונים שיאפשרו לו א',ב',ג',ד'.

<חמדה מרק: כדי לקבל הקלות.

אלי אלאלוף: למה זה לא יכול להיות במימון של הקרן?

<חמדה מרק: כי הרגולטור לא הגדיר את זה בחוק, לכן אתה יכול כרגע להכניס את זה.

אלי אלאלוף: אם ככה, אני מבקש להכניס שהאבחונים - -

<ליאור בראון: על איזה סעיף מדובר?

<ענת מימון: סעיף 7 של הקרן לסיוע נוסף.

<ענת מימון: זה לא נמצא בהצעת החוק, זה משהו שקיים בחוק.

<ליאור בראון: זה נושא חדש שלא נידון עד כה.

עודד פורר: זה לא נושא חדש.

עודד פורר: כשפותחים את החוק, דנים בחוק.

<ענת מימון: עלתה השאלה אם אפשר להשתמש בכספי הפיקדון.

אלי אלאלוף: לא רק.

אלי אלאלוף: בכספי הקרן במיוחד.

<ענת מימון: ובכספי הקרן לסיוע נוסף לצורך אבחון לקראת לימודים, או במהלך לימודים.

<ענת מימון: החוק בסעיף 7 מדבר על פעילויות להכנה ולהכשרה לקראת לימודים.

עודד פורר: לשיטתי, אגב, זה גם אבחונים.

<ענת מימון: גם אני חושבת שמבחינת פרשנות זה יכול לסבול גם את זה.

אלי אלאלוף: אומרים לנו שלא הגדרנו, אז נגדיר את זה עכשיו.

עודד פורר: אז בוא נגדיר את זה, נעזור להם.

עודד פורר: נוסיף את המילים "לרבות אבחונים".

<מירב סלע: אני אשמח לחזק את דבריך.

<מירב סלע: אנחנו רואים את זה מהשטח, שזה דבר שצריך להגדיר אותו - אבחונים, לקויות למידה והפרעות קשב וריכוז.

<מירב סלע: לא רק למכינות, זה גם להשלמת בגרויות, דברים שאולי להורים של אנשים ממקומות סוציו-אקונומיים יותר נמוכים לא היה כסף בתיכון, או פסיכומטרי.

<מירב סלע: שזה לא יהיה תלוי במכינה כלשהי.

<בת חן הורוביץ: אנחנו מוסיפים בימים אלה מטרות נוספות למימוש הפיקדון.

<בת חן הורוביץ: זה צו שיחתום עליו שר הביטחון, לאחר התייעצות עם שר האוצר.

<בת חן הורוביץ: אני חושבת שככל שרוצים להוסיף מטרה נוספת למימוש הפיקדון, נכון יהיה לעשות את זה במסגרת הזאת.

עודד פורר: זה מופיע היום.

אלי אלאלוף: אני רוצה להסביר, הפיקדון בכל מקרה, בצורה זו או אחרת, מנוצל על ידי החייל, נכון?

אלי אלאלוף: לעומת זאת, הכספים של הקרן יכולים להיות גם מנוצלים לטובת החייל.

אלי אלאלוף: אני אומר שמשם היינו רוצים שהכסף יגיע לאבחונים.

אלי אלאלוף: אבחונים זה אחד הכלים שבדרך כלל רק עשירים זקוקים לו.

אלי אלאלוף: אתם יודעים למה?

אלי אלאלוף: יש להם כסף לשלם.

אלי אלאלוף: אחרים, מי שאין לו, הוא לא מקבל אפשרות לעבור את הבחינות.

אלי אלאלוף: אני מאוד ממליץ - גם בדוח העוני כתבנו את זה - שהאבחונים חייבים להיות על חשבון המדינה.

אלי אלאלוף: במקרה הספציפי הזה, על חשבון הקרן, ולכן אני בעד לכתוב את זה כאפשרות.

אלי אלאלוף: זו לא הטבה, זה או להצליח או לא להצליח לאותו בחור או לאותה בחורה, ולכן אני בעד שזה יצא מכספי הקרן, לא מכספי הפיקדון.

<חמדה מרק: רק צריך לציין אבחוני לקויות למידה.

עודד פורר: אני מצטרף לעמדת היושב-ראש.

עודד פורר: אל"ף, אני חושב שזה מופיע בנוסח הקיים, אבל מאחר ואתם מפרשים את זה פרשנות מצמצמת, אנחנו נרחיב ונוסיף לרבות אבחונים ולקויות למידה.

<מירב סלע: לקויות למידה והפרעות קשב וריכוז.

<מירב סלע: אלה דברים שונים.

עודד פורר: והפרעות קשב, מבחינתי זה - -

אלי אלאלוף: תאפשרו.

אלי אלאלוף: אני יודע, אני שילמתי פעם אחת כאבא.

אלי אלאלוף: אני יודע כמה כסף זה.

אלי אלאלוף: לא שחס וחלילה היה חסר לי, אבל זה אומר שלא הרבה יכולים לשלם.

עודד פורר: מי שלא יכול, אין לו.

אלי אלאלוף: ודאי, אז הוא לא יכול ללמוד.

עודד פורר: או שהוא מחכה למשרד העבודה והרווחה.

אלי אלאלוף: זה אומר שילדי הפריפריה לא ילמדו.

אלי אלאלוף: זו ממש פגיעה חברתית איומה.

אלי אלאלוף: יש לכם עמדה?

<ליאור בראון: אני הייתי שמחה שיתאפשר לנו להתייעץ עם הגורמים שעוסקים בתחום ההשכלה, לראות איזה סוג אבחונים.

<ליאור בראון: עכשיו פתאום נזרק פה לאוויר עוד סוג אבחון.

אלי אלאלוף: תלכו להתייעצות, זה לא מפריע לי, אבל החוק יעבור עם התיקון.

<דרור גרנית: אני קצת מופתע מהדבר, מהטעם שהוא פשוט לא עלה בהצעה הממשלתית, הוא לא נידון בפורומים.

עודד פורר: בשביל זה יש דיונים בוועדה.

<דרור גרנית: זה נכון, אף אחד לא מערער, חלילה, על סמכותה של הוועדה.

אלי אלאלוף: אנחנו הכנסנו את זה.

<ענת מימון: אם אני מבינה נכון, יש לנו שני סעיפים רלוונטיים.

<ענת מימון: סעיף 7 זה הסעיף שמדבר על הקרן לסיוע נוסף.

<ענת מימון: למטרות לימודים במכינה קדם אקדמית זה לרבות אבחונים ללקויות למידה והפרעות קשב וריכוז.

<ענת מימון: הקרן לעידוד לימודי השכלה גבוהה, שזה מה שחל באזורי סיוע ולמי שלומד באזורי סיוע, זה לא רק פעילויות הכנה והכשרה לקראת לימודים.

<ענת מימון: גם שם אנחנו נכניס לרבות אבחונים להפרעות קשב וריכוז.

<ליאור בראון: לא, אני מתנצלת, אני ממש לא הבנתי שזאת הכוונה.

<ליאור בראון: אם זה גם בקרן לסיוע נוסף, זה הופך להיות אירוע תקציבי לכל דבר ועניין, אנחנו נתנגד לזה.

<ענת מימון: זה במסגרת תקציב הקרן.

<ליאור בראון: הקרן לסיוע נוסף, יש לה תקציב מוגדר.

<ליאור בראון: הקרן לעידוד לימודים בפריפריה, אין לה תקציב מוגדר.

<ליאור בראון: כל גידול שאת מייצרת פה זה גידול תקציבי.

<ענת מימון: דווקא בסעיף 7א, שמדבר על הקרן לעידוד, כתוב: פעילויות להכנה והכשרה לקראת לימודי השכלה גבוהה.

<ענת מימון: לדעתי זה גם כך היום.

<ענת מימון: הלשון סובלת גם את הנושא של האבחונים, ולכן אני לא חושבת שיש פה הרחבה.

<ליאור בראון: אם היא סובלת, אין צורך - -

עודד פורר: הם אומרים שהפרשנות שאתם נוקטים היא מצמצמת.

עודד פורר: אנחנו באנו להרחיב.

<ליאור בראון: מי זה "אנחנו"?

<ליאור בראון: על מה מדובר?

<ליאור בראון: אני מתנצלת, יש פה נושא חדש שצץ עכשיו.

<ליאור בראון: לא בחנו אותו, לא את המשמעות התקציבית שלו.

עודד פורר: אין לו משמעות תקציבית, זה בתוך תקציב הקרן.

<ליאור בראון: לא נכון.

<ליאור בראון: אם זה תקציב 7א של הקרן לעידוד ההשכלה, יש פה משמעות תקציבית לכל דבר ועניין.

<ליאור בראון: היא לא תחומה בחוק.

<ליאור בראון: תסתכלו, הדבר היחידי שתחום בחוק זה רק 7.

<ליאור בראון: אנחנו לא יכולים מעכשיו לעכשיו.

<ענת מימון: לא, זה במסגרת הקרן.

<ענת מימון: נוסף על האמור בסעיף 7, קרן שמטרותיה - - יש תקציב נפרד.

<ליאור בראון: 7א זה תקציב נפרד, מעבר לתקציב של ה-100 מיליון של הקרן לסיוע נוסף.

<ענת מימון: אז למה זה במסגרת אותה קרן?

<ליאור בראון: אפשר לדבר על נוסח החוק, אבל בפועל יש פה שני תקציבים שונים.

<ליאור בראון: יש את התקציב של הקרן לסיוע נוסף, יש את התקציב של הקרן לעידוד לימודים והשכלה בפריפריה.

<ענת מימון: מוגדר וקבוע?

<ליאור בראון: לפי ביצועים בפועל.

עודד פורר: מה זאת אומרת "לפי ביצועים בפועל"?

<ליאור בראון: כמו כל תקציב המדינה.

<דרור גרנית: כמו תקציב המדינה הוא נקבע משנה לשנה.

עודד פורר: אז מה החריגה התקציבית שאנחנו פה?

<ליאור בראון: יש פה גידול תקציבי.

עודד פורר: ועדיין אם התקציב הוא 10 מיליון שקל, אני לא יכול להשתמש ב-11 מיליון שקל מטרות.

<רוני מאיר: אדוני, אם אתה מגדיל עכשיו מטרות, אז לצורך הערכת התקציב לשנה הבאה הקרן תגיד שיש לה עוד x.

עודד פורר: האוצר יחליט מה הוא נותן לה, ויביאו את זה לדיון.

<ליאור בראון: אנחנו תוצאתיים, כי זה כתוב בחוק.

<ליאור בראון: ברגע שאתה מגדיר בחוק שאנחנו מחויבים לשלם את זה, כפי שנעשה גם היום, אנחנו תוצאתיים בתשלומים מכוח סעיף 7א.

<ליאור בראון: זה לפי ביצועים בפועל.

<ליאור בראון: ככל שאתה מרחיב את המטרות, יש פה אירוע תקציבי.

אלי אלאלוף: אני חוזר למנהלת הקרן.

אלי אלאלוף: תסבירי לי, למה הפרשנות שלכם הייתה מצמצמת בצורה כזאת?

אלי אלאלוף: אני חושב שבניסוח של החוק יש את התשובה גם לזה.

אלי אלאלוף: אני רק מבקש שיכללו במפורש את הנושא של האבחונים.

אלי אלאלוף: אני לא משנה שום חוק.

<חמדה מרק: אני הסברתי שבמקום שיש את לנו המכינות וההכשרות המקצועיות, שזה נמצא בקרן לסיוע נוסף - -

אלי אלאלוף: זה לא לעכשיו.

<חמדה מרק: הפרשנות שלנו הייתה שמי שצריך יקבל.

<חמדה מרק: מי שבא ואמר, תעזבו אותי, אני רק בא לבקש מכם אבחון, זה לא עומד בנפרד.

אלי אלאלוף: באיזו מסגרת?

<חמדה מרק: במסגרת המכינות וההכשרות המקצועיות.

<חמדה מרק: שם זה ישב.

<חמדה מרק: הפרשנות הייתה מרחיבה, כמו שהיושב-ראש - -

אלי אלאלוף: אני לא מדבר על מי שבא לבקש לעשות לעצמו בדיקה אישית.

<חמדה מרק: אמרת מקודם, אם הוא רוצה ללכת ללמוד.

אלי אלאלוף: יש תשובה בנוסח הקיים לאבחונים, אנחנו רק מציינים שזה כולל האבחונים.

<ענת מימון: אפשר להצביע על ההצעה עם התיקונים שהוצגו בישיבה.

אלי אלאלוף: אנחנו נעבור להצבעה ולאישור.

אלי אלאלוף: מי בעד, מי נגד?

אלי אלאלוף: בעד – פה אחד

אלי אלאלוף: נמנעים – אין

אלי אלאלוף: תודה רבה על העבודה שלכם.

אלי אלאלוף: תמשיכו לעבוד, העיקר לעזור לחיילים.